|  |
| --- |
| Til institutioner for erhvervsrettet uddannelse og voksenuddannelsescentre |

Orientering om supplerende undervisning og tilrettelæggelse af erhvervsuddannelser

Flere elever har fået behov for supplerende undervisning forud for eller parallelt med en erhvervsuddannelse som følge af de regler om de enkelte uddannelser, som er fastsat med virkning fra 1. august 2015 og senere. Det gør sig især gældende for eux-elever uden adgang til grundforløbets 1. del og for euv-elever, som ikke kan opfylde overgangskravene til hovedforløbet på baggrund af den undervisning, der indgår i grundforløbet.

For at sikre korrekt tilrettelæggelse af uddannelsesforløbene, herunder korrekt indberetning til SU, ønsker Styrelsen for Undervisning og Kvalitet i samarbejde med Styrelsen for Videregående Uddannelser med dette brev at præcisere reglerne for tilrettelæggelse af erhvervsuddannelsesforløb, herunder supplerende undervisning forud for eller parallelt med en erhvervsuddannelse.

**Tilrettelæggelse af erhvervsuddannelser**

Skoleundervisning i erhvervsuddannelser skal jf. § 61 i bekendtgørelse om erhvervsuddannelse tilrettelægges som fuldtidsundervisning. Det gælder både for elever, der skal gennemføre de fulde dele, fx grundforløbets 1. eller 2. del, og for euv2-elever, der kun skal modtage den grundforløbsundervisning, der er nødvendig for at opfylde overgangskravene til hovedforløbet. Hvis for eksempel en euv2-elev i et eux-forløb skal have merit for to grundfag fastsat som overgangskrav med en samlet varighed på 6 uger skal elevens grundforløb afkortes mindst tilsvarende fra 20 uger til 14 uger. For at sikre, at der dannes korrekte data til tilskudsindberetninger og overførsler til SU, skal elever med afkortede forløb placeres på skoleforløb, der i varighed svarer til afkortningen. Skolerne vil i forlængelse heraf alene modtage tilskud for 14 ugers undervisning ligesom eleverne alene vil være berettiget til SU i de 14 uger. Elever, der er optaget til en erhvervsuddannelse, indberettes automatisk til SU.

En institution for erhvervsrettet uddannelse (herefter benævnt erhvervsskole) kan, hvis den ønsker det, indgå en aftale med et voksenuddannelsescenter (herefter benævnt VUC) om, at en del af undervisningen i erhvervsuddannelsen gennemføres på VUC’et. I dette tilfælde er eleven optaget til en erhvervsuddannelse og erhvervsskolen modtager tilskud for den pågældende undervisning efter gældende regler. VUC’et skal således hverken indberette eleven i forhold til tilskud eller i forhold til SU, men afregner med erhvervsskolen.

Elever, der har behov for undervisning udover fuldtidsundervisning i erhvervsuddannelsen, skal gennemføre supplerende undervisning.

**Supplerende undervisning**

Den supplerende undervisning kan enten tages som eud-enkeltfag på en erhvervsskole eller som hf-enkeltfag på et VUC. Undervisning som eud-enkeltfag er ikke SU-berettigende, mens undervisning som hf-enkeltfag kan udløse ret til SU, hvis intensiteten af forløbet er tilstrækkeligt højt.

Deltagelse i den supplerende undervisning er forbundet med deltagerbetaling.

Deltagerbetaling betalt i forbindelse med hf-enkeltfagsundervisning forud for eux-forløb refunderes, når eleverne er optaget til skoleundervisning i hovedforløbet. Skolen refunderer deltagerbetalingen til eleven og modtager efterfølgende refusion af Ministeriet for Børn, Undervisning og Ligestilling i overensstemmelse med §§ 13-15 i bekendtgørelse om den almindelige og forhøjede deltagerbetaling ved almen voksenuddannelse og almengymnasiale uddannelser:

<https://www.retsinformation.dk/Forms/R0710.aspx?id=174917>.

Deltagerbetaling betalt i forbindelse med eud-enkeltfagsundervisning forud for eux-forløb refunderes, når eleverne afslutter grundforløbet. Skolen refunderer deltagerbetalingen til eleven og modtager efterfølgende refusion af Ministeriet for Børn, Undervisning og Ligestilling i overensstemmelse med § 11 i bekendtgørelse om deltagerbetaling ved erhvervsrettet voksen- og efteruddannelse:

<https://www.retsinformation.dk/Forms/R0710.aspx?id=176126>.

Den supplerende undervisning kan enten placeres forud for elevens påbegyndelse af erhvervsuddannelsen eller parallelt med elevens deltagelse i erhvervsuddannelsen, som fuldtidsundervisningen.

For supplerende undervisning forud for erhvervsuddannelsen vil eleven blive optaget på den institution, der gennemfører undervisningen. Institutionen vil modtage tilskud efter gældende regler. Elever der gennemfører supplerende undervisning på VUC forud for erhvervsuddannelsen indberettes til SU af VUC, hvis forløbet opfylder reglerne for SU-berettigende enkeltfagsundervisning.

For supplerende undervisning parallelt med fuldtidsundervisning i erhvervsuddannelsen vil eleven være optaget samtidig på både en erhvervsuddannelse og på den institution, der gennemfører den supplerende undervisning. Begge institutioner vil modtage tilskud efter gældende regler. Elever der gennemfører supplerende undervisning på VUC parallelt med undervisning i erhvervsuddannelsen indberettes til SU af erhvervsskolen. Disse elever skal derfor ikke indberettes til SU af VUC.

Det skal bemærkes, at der i SU-systemet kun kan tildeles supplerende stipendium til dækning af deltagerbetaling til elever som er indskrevet på hf-enkeltfagsundervisning.

**Yderligere spørgsmål**

Eventuelle spørgsmål om tilrettelæggelse af og supplerende undervisning i forbindelse med euv-forløb bedes stillet til Ulla Bødker, [ulla.boedker@stukuvm.dk](mailto:ulla.boedker@stukuvm.dk) eller på 33 92 53 08.

Eventuelle spørgsmål om refusion af deltagerbetaling i forbindelse med hf-enkeltfag bedes stillet til Peter Sølvsten, [peter.solvsten@stukuvm.dk](mailto:peter.solvsten@stukuvm.dk) eller på 33 92 52 51. Eventuelle spørgsmål om refusion af deltagerbetaling i forbindelse med eud-enkeltfag bedes stillet til Jørgen Nielsen, [jorgen.nielsen@stukuvm.dk](mailto:jorgen.nielsen@stukuvm.dk) eller på 33 92 52 43.

Eventuelle spørgsmål om tilrettelæggelse af og supplerende undervisning i forbindelse med eux-forløb bedes stillet til undertegnede.

Med venlig hilsen

Rasmus Schou Christensen

Specialkonsulent

Direkte tlf. +45 33 92 54 30

rasmus.schou.christensen@stukuvm.dk